શાલિહોત્રનો જન્મ ઈ.સ. પહેલાં આઠમા સૈકામાં શ્રાવસ્તી નગરીમાં હયઘોષ નામના ઋષિને ત્યાં થયો હતો. કેટલાક એનું જન્મસ્થાન ગાંધારમાં હતું એમ પણ માને છે. શાલિહોત્ર અને અગ્નિવેષ બંને એક જ ગુરુના શિષ્ય હતા. કેટલાક ગ્રંથોમાં પ્રખ્યાત સુશ્રુતસંહિતાનો રચયિતા સુશ્રુત એનો જ શિષ્ય હતો એવું પણ આલેખન જોવા મળે છે. શાલિહોત્ર ખાસ કરીને અશ્વવૈદ્ય હતો. હાલની પ્રસિદ્ધ ‘હયઆયુર્વેદ સંહિતા’ પ્રથમ એણે જ રચી છે. એનું બીજું નામ તુરંગમશાસ્ત્ર અથવા શાલિહોત્રસંહિતા છે. ‘અશ્વપરીક્ષા’ અને ‘અશ્વશાસ્ત્ર’ પણ એના રચેલા ગ્રંથો છે.